Απόφαση του Συμβουλίου

της 27ης Μαΐου 2002

για τη σύναψη του πρόσθετου πρωτοκόλλου της συμφωνίας συνδέσεως μεταξύ της Ευρωπαϊκής Οικονομικής Κοινότητας και της Μάλτας, σχετικά με τη σύνδεση της Μάλτας με το πέμπτο πρόγραμμα-πλαίσιο έρευνας, τεχνολογικής ανάπτυξης και επίδειξης (1998-2002)

(2002/410/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 170 παράγραφος 2, σε συνδυασμό με το άρθρο 300 παράγραφος 2 πρώτο εδάφιο πρώτη πρόταση και παράγραφος 3 πρώτο εδάφιο,

την πρόταση της Επιτροπής(1),

τη γνώμη του Ευρωπαϊκού Κοινοβουλίου(2),

Εκτιμώντας τα ακόλουθα:

(1) Η συμφωνία συνδέσεως μεταξύ της Ευρωπαϊκής Οικονομικής Κοινότητας και της Μάλτας(3) άρχισε να ισχύει την 1η Απριλίου 1971.

(2) Στα συμπεράσματα του Ευρωπαϊκού Συμβουλίου του Λουξεμβούργου της 12ης και 13ης Δεκεμβρίου 1997 επιβεβαιώνεται το ενδεχόμενο σύνδεσης των υποψήφιων χωρών με το κοινοτικό πρόγραμμα-πλαίσιο στο πεδίο της έρευνας και της τεχνολογικής ανάπτυξης, ως ένα από τα μέσα της προενταξιακής στρατηγικής που θα εφαρμοζόταν έναντι των χωρών αυτών.

(3) Με την απόφαση αριθ. 182/1999/EΚ(4) το Ευρωπαϊκό Κοινοβούλιο και το Συμβούλιο υιοθέτησαν το πέμπτο πρόγραμμα-πλαίσιο δράσεων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (1998-2002).

(4) Στο Ευρωπαϊκό Συμβούλιο του Ελσίνκι της 10ης και 11ης Δεκεμβρίου 1999, αποφασίσθηκε να συγκληθεί τον Φεβρουάριο του 2000 διμερής διακυβερνητική διάσκεψη για την προσχώρηση της Μάλτας στην Ευρωπαϊκή Ένωση.

(5) Στις 3 Απριλίου 2002, η Μάλτα ανακοίνωσε επισήμως στην Επιτροπή ότι επιθυμούσε να συνδεθεί με το πέμπτο πρόγραμμα-πλαίσιο από την 1η Ιανουαρίου 2001.

(6) Με την απόφασή του της 17ης Οκτωβρίου 2000, το Συμβούλιο εξουσιοδότησε την Επιτροπή να διαπραγματευθεί, εξ ονόματος της Ευρωπαϊκής Κοινότητας, ένα πρόσθετο πρωτόκολλο της συμφωνίας σύνδεσης, σχετικά με τη σύνδεση της Μάλτας με το πέμπτο πρόγραμμα-πλαίσιο (στο εξής αποκαλούμενο "πρόσθετο πρωτόκολλο").

(7) Με την απόφαση 2001/516/ΕΚ(5), το Συμβούλιο επέτρεψε, υπό την επιφύλαξη της μεταγενέστερης συνάψεώς του, την υπογραφή του πρόσθετου πρωτοκόλλου το οποίο προέκυψε από τις διαπραγματεύσεις αυτές και τη θέση του προσωρινά σε ισχύ από την 1η Μαρτίου 2001.

(8) Το πρόσθετο πρωτόκολλο υπογράφηκε στις 20 Ιουνίου 2001 στις Βρυξέλλες.

(9) Το πρόσθετο πρωτόκολλο θα πρέπει να εγκριθεί και να κοινοποιηθεί στις αρχές της Μάλτας η οριστική θέση του σε ισχύ,

ΑΠΟΦΑΣΙΖΕΙ:

Άρθρο 1

Το πρόσθετο πρωτόκολλο της συμφωνίας συνδέσεως μεταξύ της Ευρωπαϊκής Οικονομικής Κοινότητας και της Μάλτας, σχετικά με τη σύνδεση της Μάλτας με το πέμπτο πρόγραμμα-πλαίσιο έρευνας, τεχνολογικής ανάπτυξης και επίδειξης (1998-2002), εγκρίνεται εξ ονόματος της Κοινότητας.

Άρθρο 2

Σύμφωνα με το άρθρο 10 του πρόσθετου πρωτοκόλλου, ο Πρόεδρος του Συμβουλίου θα κοινοποιήσει στη Δημοκρατία της Μάλτας το γεγονός ότι η Κοινότητα ολοκλήρωσε τις διαδικασίες που απαιτούνται για να τεθεί σε ισχύ το πρόσθετο πρωτόκολλο.

Άρθρο 3

Η παρούσα απόφαση παράγει αποτελέσματα από την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Βρυξέλλες, 27 Μαΐου 2002.

Για το Συμβούλιο

Ο Πρόεδρος

M. Arias Cañete

(1) EE C 103 E της 30.4.2002, σ. 208.

(2) Γνώμη η οποία διατυπώθηκε στις 9 Απριλίου 2002 (δεν έχει ακόμη δημοσιευθεί στην Επίσημη Εφημερίδα).

(3) ΕΕ L 61 της 14.3.1971, σ. 2.

(4) ΕΕ L 26 της 1.2.1999, σ. 1.

(5) ΕΕ L 186 της 7.7.2001, σ. 34.